b'\n_START_ARTICLE_\nEda-Ines Etti\n_START_SECTION_\nElulugu\n_START_PARAGRAPH_\nEda-Ines Etti s\xc3\xbcndis 1981. aastal Haapsalus Tiina ja Avo Etti peres, tal on vend Ivo Etti ja pool\xc3\xb5de Kristel Prikko. Paar aastat hiljem kolis pere V\xc3\xa4ike-Maarjasse, kus Ines hakkas osa v\xc3\xb5tma kohalikest lauluv\xc3\xb5istlustest, saavutades tihti auhinnalisi kohti._NEWLINE_Etti on l\xc3\xb5petanud V\xc3\xa4ike-Maarja g\xc3\xbcmnaasiumi ja lisaks Rakvere muusikakooli klaveri erialal. Ta on ka \xc3\xb5ppinud Eesti Humanitaarinstituudis anglistikat.\n_START_SECTION_\nMuusikaline karj\xc3\xa4\xc3\xa4r\n_START_PARAGRAPH_\nEtti muusikaline karj\xc3\xa4\xc3\xa4r algas p\xc3\xa4rast osalemist laulukonkursil "Kaks takti ette", kui lauljatar Maiken soovitas teda 2QS Productioni projekti "Class Act"; koos salvestati 2 lugu, millest "Lift Me Higher" osutus suhteliselt edukaks._NEWLINE_Seej\xc3\xa4rel alustas Ines soolokarj\xc3\xa4\xc3\xa4ri, salvestades 2QS Productioniga lood "One & Only" ja "Illusion of the Happiness"._NEWLINE_P\xc3\xa4rast Inese esinemist 2000. aasta Eurovisioonil m\xc3\xbc\xc3\xbcdi tema singlit "Once in a Lifetime" ka rahvusvahelisel turul, singlit saatis m\xc3\xb5nes riigis m\xc3\xa4rkimisv\xc3\xa4\xc3\xa4rne edu ja Ines sai esineda mitmel pool Euroopas. Sama aasta l\xc3\xb5pus ilmus Inese esimene album "Here for Your Love"._NEWLINE_2004. aasta detsembris andis Bulldozer Records koost\xc3\xb6\xc3\xb6s Downtown stuudioga v\xc3\xa4lja Inese teise albumi "15 magamata \xc3\xb6\xc3\xb6d", kus l\xc3\xb5id kaasa Hendrik Sal-Saller, Fred Krieger, Arian Levin ja Johannes L\xc3\xb5hmus. Samal aastal osales ta koos Ines Aruga Vanalinnastuudio Supiteatri lavastuses "Ines ja Ines"._NEWLINE_Aasta 2005 j\xc3\xb5ulude paiku andis Bulldozer Records v\xc3\xa4lja Inese kolmanda plaadi "Uus p\xc3\xa4ev", mille 10 loo hulgas oli ka Eesti lauluv\xc3\xb5istlusel Eurolaul 2006 teiseks tulnud ballaad "Iseendale". Sama aasta s\xc3\xbcgisel osales ta muusikalis "Tuhkatriinu", m\xc3\xa4ngides Haldjas-Ristiema._NEWLINE_2006. aasta suvel osales Ines koos Anne Veski ja Ita Everiga tuuril "Kolme lillekese juubel"._NEWLINE_2007. aastal osales Ines Eurolaulu eelvoorus looga "In Good and Bad" ning detsembris 2007 ilmus album "Kustutame vead"._NEWLINE_2009. aastal ilmus Inese neljas album "Kas kuuled mind", mille tuntumaks menulooks sai "\xc3\x84ratatud hing"._NEWLINE_2011. aasta Eesti Laulu konkursil oli ta \xc5\xbe\xc3\xbcrii liige._NEWLINE_2011. aasta suvel ilmus Inese viies kauam\xc3\xa4ngiv "Kiusatus", mille singlist "Tule-tule" tehti ka video.\n_START_SECTION_\nTelevisioon ja raadio\n_START_PARAGRAPH_\nInes on lisaks muusikalisele tegevusele juhtinud telesaateid "Eurolaul", "Guinnessi rekordid", "Laulud t\xc3\xa4htedega", "Usu v\xc3\xb5i \xc3\xa4ra usu!", "Tenerife", "Eesti talent" ja "Me armastame Eestit", samuti laste laulusaateid. Ta on osalenud teleseriaalides "\xc3\x95petajate tuba", "Kelgukoerad", "K\xc3\xa4ttemaksukontor", "Alpimaja" ja olnud Raadio 2 hommikusaate juht.\n_START_SECTION_\nSaavutused\n_START_PARAGRAPH_\n1998. aastal p\xc3\xa4\xc3\xa4ses Ines Eesti Televisiooni laulusaate "Laurukarussell" televooru._NEWLINE_Aastal 1999 saavutas ta noorte lauljate konkursil "Kaks takti ette" teise koha._NEWLINE_Aastal 2000 v\xc3\xb5itis Eda-Ines Etti lauluga "Once in a Lifetime" Eesti Eurovisiooni lauluv\xc3\xb5istluse eelvooru. Eurovisiooni l\xc3\xb5ppv\xc3\xb5istlusel Stockholmis saavutas ta selle lauluga neljanda koha (ehkki enne v\xc3\xb5istlust peeti teda favoriidiks)._NEWLINE_2006. aasta Eurovisiooni lauluv\xc3\xb5istluse Eesti eelvoorus osales ta enda ja vend Ivo Etti loodud ballaadiga "Iseendale". Laul saavutas teise koha ja Eurovisiooni l\xc3\xb5ppv\xc3\xb5istlusele ei p\xc3\xa4\xc3\xa4senud._NEWLINE_2007. aasta Eurovisiooni Eesti eelvoorus esines Ines looga "In Good and Bad", mille muusika ja s\xc3\xb5nad on kirjutatud koos vend Ivoga. Laul sai 2583 h\xc3\xa4\xc3\xa4lega 10 finalisti seas 6. koha . See lugu on eestikeelsena ("\xc3\x96elda v\xc3\xb5in") ilmunud albumil "Kustutame vead"._NEWLINE_2008. aastal v\xc3\xb5itsid Ines ja IBM Eesti tegevjuht Valdo Randpere Eesti TV3 saatesarja "Laulud t\xc3\xa4htedega". Saates osales 9 duetti, millest iga dueti \xc3\xbcks osaline oli kutseline laulja ja teine avaliku elu tegelane m\xc3\xb5nest muust valdkonnast._NEWLINE_2009. aasta s\xc3\xbcgisel lubas Ines v\xc3\xa4lja anda oma viienda kauam\xc3\xa4ngiva. Tema lood "Iseendale" ja "15 magamata \xc3\xb6\xc3\xb6d" kandideerisid ka saates "Eesti otsib lemmiklaulu"._NEWLINE_Mais 2009 esitles Ines singlit "\xc3\x96ine linn". Telesaates "Eesti otsib lemmiklaulu" laulsid Ines ja Valdo Randpere laulu "Eesti muld ja Eesti s\xc3\xbcda" (Rein Rannap / Lydia Koidula), mis tuli finaalis teisele kohale._NEWLINE_2014. aasta telesaates "Laula mu laulu" esitas Jaagup Kreemi laulu "Torm" uuenduslikult ja meelej\xc3\xa4\xc3\xa4valt, nii et T\xc3\xb5nis M\xc3\xa4gi kirjeldas seda millegi suurena.\n_START_SECTION_\nEraelu\n_START_PARAGRAPH_\nInes on olnud paar laulja Tanel Padariga. Hiljem oli tema v\xc3\xa4ljavalitu USA-s elav kunstnik Martin Saar. 2008. aasta suvel leidis Ines uue armastuse \xe2\x80\x93 portugallasest modelli Francisco d\'Orey.'